**Projekat**

**JU OŠ "Sveti Sava" Kotor Varoš**

**Nastavni predmet:** Njemački jezik

**Razred:** 93 - redovna nastava

**Tema:** Mode (Moda i izgled)

**Projekat:** TV-emisija, diskusija na zadanu temu "Moda i izgled"

**Nastavnik:** Milica Stolić

**Obrazovni cilj:** Proširivanje vokabulara, pravilno korištenje fraza za izražavanje ličnog mišljenja i stava, slaganje ili neslaganje s drugim mišljenjem

**Vaspitni cilj:** Motivacija kroz igranje uloga, pravilno korištenje jezičkih fraza potrebnih za svakodnevni život; razvoj estetske komponente, osnove za izgrađivanje estetskog stila

**Funkcionalni cilj:** Razvijanje kreativnog razmišljanja kroz učenje novog; profesionalna orijentacija- upoznavanje sa nizom zanimanja (kreatora, modela, glumaca, snimatelja, scenarista…)

**Prednosti biranog oblika rada:** Motivacija zbog nesvakidašnjeg i kreativnog načina rada

**Motivacija:** Timski rad cijelog razreda na zajedničkom projektu (cijeli razred je uključen, shodno svojim mogućnostima i poznavanju njemačkog jezik)

**Aktivnosti učenika:** Rad u grupi, samostalni rad, razgovor, prezentacija, igranje uloga, rad na projektu

**Aktivnosti nastavnika:** Koordinacija, usmjeravanje, podrška, razgovor, materijali, multimedija

**Očekivani ishodi:** proširivanje vokabulara, pravilno korištenje fraza iznošenja mišljenja na njemačkom jeziku, slaganje ili neslaganje sa mišljen svojih sagovornika, korištenje naučenih fraza i u drugim (životnim) situacijama

**Oblici rada:** individualni, grupni, plenum

**Metode rada:** verbalna, dijalog, demonstracija, igranje uloga

**Korištena sredstva:** udžbenik, sveske, multimedija, internet, video-materijal

**Korelacija sa drugim nastavnim predmetima**: Likovna kultura (linije, oblici i boje- postavljanje i smišljanje same scene, odjeće, izgleda studija), Muzička kultura (istorijske ličnosti iz svijeta muzike i kulture njemačkog govornog područja), Fizika i istorija (traženje činjenica i naučnika, koji su bili značajni u njemačkom govornom području, te njihov odnos i stav prema "Modi i izgledu"), informatika (snimanje, montaža, i drugi efekti nakon snimanja).

U naš projekat su bile uključene i vannastavne aktivnosti, a konkretno dramska sekcija naše škole, nam je pružila podršku u glumi i pozajmila rekvizite (odjeću, perike, šminku...).

**Opis projekta:**

Učenici 9. razreda obrađuju temu "Moda i izgled" u sklopu redovne nastave. Učenici 93 razreda su odlučili, da se ovom temom pozabave na malo neobičan način, te su riješili da "snime" TV-emisiju na temu "Moda i izgled". Podijelili su se u nekoliko ekipa, te su svi učenici (26 učenika) bili uključeni:

Jedna ekipa je snimala diskusiju u studiju, gdje su imali voditelje emisije i goste. Gosti s jedne strane okruglog stola su bili glumci, modni kreatori i manekeni, a sa druge strane naučnici i umjetnici. Diskusiju su vodili voditelji, postavljajući pitanja, a cijela emisija je naravno, tekla na njemačkom jeziku. Neka od pitanja su bila:

1. Šta je za Vas moda?

2. Da li su za modu bitne godine?

3. Da li se modom može zaraditi mnogo novca?

4. Da li je moda važna?

Druga ekipa su bili "lutajući reporteri" i prolaznici (koji su takođe bili učenici 93 razreda), koji su snimali priloge na ulici i intervjuisali prolaznike na temu "Moda i izgled". Postavljali su prolaznicima sljedeća pitanja, te dobijali razne odgovore, koji su zabilježeni kamerom:

1. Da li je moda važna?

2. Da li Vi mislite, da svi trebaju da prate modu?

3. Da li modu prate samo mladi ljudi ili ne?

Treća ekipa je bio scenski tim, koji je radio na smišljanju teksta, prevodio ga na njemački jezik (uz pomoć nastavnika, naravno), uređivao emisiju, smišljao tok emisije itd.

Četvrta ekipe su bili "ljudi iza kulise", garderoberi, šminkernica, rekviziti...(shodno svojim mogućnostima i jezičkim kompetencijama, svi učenici su bili uključeni u projekat, jer nemaju svi isti nivo znanja stranog jezika, ali su bili raspoređeni na zadatke koje su mogli izvršiti, te tako dati svoj doprinos ostvarenju projekta.)

Peta ekipa je bila "tehnička podrška", a to su bili učenici koji su snimali, montirali, ubacivali efekte i formirali konačan "proizvod".

**Glavni koraci:**

**1. Korak:**

Frontalno uvođenje učenika u edukativnu aktivnost od strane nastavnika. Razred 93 dobija predstavljenu temu, vodi se diskusija o načinu realizacije, sakupljaju se prijedlozi, bilježe se, pravi se lista materijala i zaduženja, te se vodi računa da se neko ne izostavi, da svi učenici budu uključeni.

**2. Korak:**

Povezivanje sa kolegama koji predaju druge predmete, radi podrške- osmišlja se raspored prostora i podjela uloga, uče se tekstovi, određuju "glumci", smišlja se garderoba, scena, izgled...

**3. Korak:**

Rade se probna snimanja, daju ideje i prijedlozi za nove "scene", mijenjaju se glumci, jer njihov "karakter ne odgovara karakteru ličnosti koju glumi". Pozivaju se i drugi učenici da procijene rad 93 razreda, što im je bilo od velike važnosti.

**4. Korak:**

Kreće se u konkretnu realizaciju: snimanje sa garderobom i šminkom; svi su na svojim zadacima, svako je odgovoran za svoj dio posla. Na svakom pojedincu je određena odgovornost, jer bilo ko u "lancu" ako zakaže, cijeli projekat trpi.

**5. Korak:**

Nakon snimanja cijele emisije, učenici gledaju svoju "emisiju" na projektoru, sumiraju rezultate, te nakon sveukupnog zadovoljstva i oduševljenja, dopuštaju i ostalim razredima da pogledaju njihovu emisiju. Osim učenika 93, i drugi razredi, koji su gledali projekat, su bili oduševljeni, te izrazili želju da i oni rade na sličnim projektima, što će biti i učinjeno.

**6.Korak:**

**Utisci nakon projekta:** Učenici su prevazišli sami sebe u svom timskom i ozbiljnom radu. Svako od njih se trudio da ne "bude do njega" , da ispuni svoje obaveze na vrijeme, da drugi ne trpe. Nastavnik je bio oduševljen i u nevjerici, da oni zaista sami mogu iznijeti jedan ovako krupan poduhvat. Neki od njih nisu krili svoje zadovoljstvo, te su izjavili sljedeće:

Filip: "Da li bi mi ovako mogli na svakom času? Ovo je bas super! Samo da više ne stavljamo puder u kosu, jedva sam odijelo očistio."

Jelena: "Opominjali su nas zbog discipline! Ali ja mislim da im je krivo, jer se mi ovako zabavljamo!"

Projekat je i za predmetnog nastavnika i za druge kolege, koje su sarađivale, bio veliki izazov, a za učenike posebno. Bilo je zaista dosta posla, dok su učenici podijelili zadatke i timove, ali se pokazalo, da su učenici zaista motivisani, nije im palo teško ni da prevode, ni da uče tekst na njemačkom, ni da idu na ulicu da snimaju, ni da idu na časove glume poslije nastave. Sve su radili sa zadovoljstvom, i svako se trudio da da svoj maksimum, što se na kraju i vidjelo. Cijela škola priča o projektu, i sada i ostali razredi žele da rade slične stvari, što će biti i urađeno (naravno na nastavi njemačkog jezika!).

Poruke svim nastavnicima bi bila: samo pustite učenike da samostalno rade, vjerujte, oduševiće vas, koliko oni zbilja mogu da urade sami.